Jules Boscq

Jules Boscq (s. 22. helmikuuta 2002 Bordeaux, Ranska) on ranskalainen jääkiekkopuolustaja, joka pelaa SM-liigajoukkue Hämeenlinnan Pallokerhossa.
Ura.
Seuraura.
Boscq on Bordeaux'n kasvatti. Hän siirtyi 14-vuotiaana sittemmin Anglet Hormadiin. Hän toimi kaudella 2018–2019 seuran U17-joukkueen kapteenina. Boscq voitti tehoilla 34+22=56 koko Ranskan U17-sarjan puolustajien piste- ja maalipörssin. Hän sijoittui koko sarjan pistepörssissä kolmanneksi edellään vain Caenin Alexandre Bauvais ja Amiensin Tomas Simonsen. Kaudella 2019–2020 Boscq voitti Ranskan U20-sarjan puolustajien pistepörssin tehoilla 11+12=23. Hän pelasi ensimmäisen ja kauden ainoaksi jääneen pääsarjaottelunsa Ligue Magnusissa vain 17-vuotiaana 10. tammikuuta 2020 kasvattajaseuraansa Boxers de Bordeaux'ta vastaan. Boscq pelasi kauden aikana myös Anglet Hormadin kakkosjoukkueessa Ranskan neljänneksi korkeimmalla sarjatasolla FFHG Division 3:ssa tehden yhdeksässä runkosarjaottelussa tehot 5+6=11 ja yhdessä pudotuspeliottelussa tehot 1+1=2. Toukokuussa 2020 hän teki seuran kanssa vuoden mittaisen jatkosopimuksen.
Varsinaisella Ligue Magnusin tulokaskaudellaan 2020–2021 Boscq pelasi Anglet'ssa 23 runkosarjaottelua tehopistein 2+7=9. Hän teki ensimmäisen pääsarjamaalinsa tasan vuosi debyyttinsä jälkeen 10. tammikuuta 2021 Dragons de Rouenia vastaan. Boscq pelasi myös yhden Ranskan Cupin ottelun tehden yhden syöttöpisteen. Hänet palkittiin kauden päätteeksi Ligue Magnusin vuoden nuorena pelaajana Trophée Jean-Pierre Graffilla.
Kaudeksi 2021–2022 Boscq palasi vuoden mittaisella sopimuksella kasvattajaseuransa Boxers de Bordeaux'n paitaan. Toukokuussa 2022 hän teki seuran kanssa vuoden mittaisen jatkosopimuksen. Kaudella 2022–2023 Boscq teki 44 runkosarjaottelussa tehot 5+22=27, joilla hän oli Bordeaux'n tehokkain puolustaja. Boscq jakoi Ligue Magnusin puolustajien pistepörssin kymmenennen sijan Nicen Louis Bélislen ja Rouenin Florian Chakiachvilin kanssa. Hän jakoi myös joukkueensa sisäisen tehotilaston voiton Axel Prissaintin kanssa lukemalla +15. Pudotuspeleissä Boscq teki neljässä ottelussa kaksi syöttöpistettä.
Elokuussa 2023 Boscq teki vuoden mittaisen sopimuksen ECHL-joukkue Iowa Heartlandersin kanssa. Vain kaksi viikkoa myöhemmin seura lainasi hänet ennen ECHL-kauden alkua kuukaudeksi kotimaahansa Dragons de Rouenin riveihin paikkaamaan Enzo Cantagallon poissaoloa. Boscq pelasi siellä kaksi Mestarien liigan ottelua. Alkukaudella 2023–2024 hän pelasi ECHL:ssä neljä ottelua, kunnes marraskuussa maailman antidopingtoimisto WADA asetti Boscqin kymmenen kuukauden mittaiseen kilpailukieltoon. 
Boscq antoi positiivisen dopingnäytteen Bordeaux'ssa pelatessaan joulukuussa 2021, jolloin hän jäi kiinni tuaminoheptaanin käytöstä. Kyseessä oli nenäsuihke Rhinofluimicilin sisältämä molekyyli, joka on yleinen nenän dekongestanttina flunssaa vastaan. WADA:n lausunnon mukaan Boscq oli käyttänyt nenäsuihketta pari kertaa ennen peliä tarkistamatta ainesosia. Ranskan antidopingtoimisto oli alun perin myöntänyt hänelle kahden kuukauden kilpailukiellon, mutta WADA:n mielestä päätös oli liian löysä. Boscqin lopullinen päätös tuli kymmenen kuukautta joulukuussa 2022 järjestetyn oikeudenkäsittelyn jälkeen ja sai virallisen tiedon siitä, että hän ei saisi pelata ammattilaisjääkiekkoa kymmenen seuraavan kuukauden aikana eikä edustaa Ranskaa vuoden 2024 MM-kilpailuissa ja Milanon olympiakisojen 2026 karsinnoissa. Boscq oli alun perin suunnitellut allekirjoittavansa sopimuksen SM-liigaan, mutta hän oli päättänyt kuitenkin siirtyä ECHL:ään, joka ei kuulunut Kansainvälisen jääkiekkoliiton anti-dopingin piiriin.
Heinäkuussa 2024 Boscq teki Iowa Heartlandersin kanssa vuoden mittaisen jatkosopimuksen. Kilpailukiellon kärsittyään hän pelasi siellä kaudella 2024–2025 runkosarjassa 65 ottelua tehopistein 8+21=29, joilla Boscq oli joukkueen tehokkain puolustaja. Pudotuspeleissä hän teki seitsemässä ottelussa tehot 1+1=2. Maaliskuussa 2025 Boscq teki ammattilaistryout-sopimuksen AHL-joukkue Iowa Wildin kanssa, mutta hän ei pelannut siellä kuitenkaan otteluakaan.
Kaudeksi 2025–2026 Boscq siirtyi 2+1-vuotisella sopimuksella SM-liigajoukkue Hämeenlinnan Pallokerhoon.
Maajoukkueura.
Boscq edusti Ranskaa MM-kilpailuissa vuosina 2023 ja 2025. Valmentajat valitsivat hänet molemmissa turnauksissa joukkueensa turnauksen yhdeksi kolmesta parhaasta pelaajasta. Vuoden 2023 turnauksessa Boscq valittiin Unkaria vastaan pelatun alkulohkon ottelun päätteeksi Ranskan ottelun parhaaksi pelaajaksi, kuten myös vuoden 2025 turnauksessa Sloveniaa vastaan pelatun alkulohkon ottelun päätteeksi. Yhteensä Boscq on pelannut 33 A-maaottelua tehopistein 2+3=5. Hän teki A-maajoukkuedebyyttinsä 1. toukokuuta 2021 Aostassa pelatussa harjoitusottelussa Italiaa vastaan. Ensimmäisen A-maajoukkuemaalinsa Boscq teki kolmen maan turnauksessa 15. joulukuuta 2022 Marseillessa Ukrainaa vastaan, jolloin hänen tekemänsä avausmaali jäi Ranskan 0–3-voittoon päättyneen ottelun voittomaaliksi.
Boscq pelasi myös alle 20-vuotiaiden IB-divisioonan MM-kilpailuissa vuosina 2020 ja 2022. Ensimmäinen turnaus päättyi hopeaan. Vuoden 2022 turnauksessa hän toimi Ranskan kapteenina ja johdatti joukkueen kultaan sekä sarjanousuun IA-divisioonaan. Boscq pelasi myös alle 18-vuotiaiden IA-divisioonan MM-kilpailuissa vuonna 2019, jolloin hän toimi Ranskan varakapteenina.
Muuta.
Boscqin isoveli Hugo pelasi omalla urallaan puolustajana FFHG Division 3-sarjaa Bordeaux'n kakkosjoukkueessa.